
Mellékletek: rendeletmódosítás, alapító okiratok
E L Ő T E R J E S Z T É S

Sülysáp Nagyközség Önkormányzata Képviselő-testületének

2012. február 27-én tartandó rendkívüli ülésére

3. napirendhez

Tárgy:
Önkormányzati intézmények alapító okiratainak módosítása
Tisztelt Képviselő-testület!
Az Országgyűlés 2011. december 23-án elfogadta az új államháztartásról szóló 2011. évi CXCV. törvényt (a továbbiakban: Áht.), majd megjelent az államháztartásról szóló törvény végrehajtásáról szóló 368/2011. (XII. 31.) Kormányrendeletet (a továbbiakban: Ávr.), illetve a szakfeladatrendről és az államháztartási szakágazati rendről szóló 56/2011. (XII. 31.) NGM rendeletet. Mindezek a jogszabályok 2011. december 31-én, illetve 2012. január 1-jén hatályba léptek.

A jogszabályi változásokat elsődlegesen a Magyarország Alaptörvénye által megfogalmazott közpénzekkel kapcsolatos átláthatósági követelmény indokolta. Lényegi változás, hogy elkülönülnek egymástól a helyi önkormányzat költségvetési bevételei és kiadásai, valamint a helyi önkormányzat által irányított költségvetési szervek bevételei és kiadásai, az önkormányzati intézmények – bár továbbra sem gazdálkodnak önállóan – saját adószámmal és bankszámlaszámmal fognak rendelkezni.

E változások nyomán várhatóan több intézményünk alapító okiratában is szükséges lesz módosításokat eszközölni, közülük a mai ülésünkön a Polgármesteri Hivatal és az Óvoda van napirenden az alábbi módosításokkal:

Polgármesteri Hivatal alapító okiratának módosítása

Bár az önkormányzat feladatainak végrehajtását továbbra is az önkormányzat hivatala látja el, a fentiek értelmében szét kell választani, hogy melyek azok a feladatok, amelyek a hivatal alaptevékenységi körébe tartoznak, és melyek azok, amelyeket az önkormányzat nevében végez. Az önkormányzatokról szóló törvényben megfogalmazott kötelező feladatok kikerülnek a hivatal alapító okiratából, abban csak a hivatal államigazgatási és gazdasági feladatai maradnak. Az önkormányzati feladatokat pedig szabályzatban kell rögzíteni, amit az SZMSZ-ben javasolunk megtenni.
Csicsergő Napköziotthonos Óvoda alapító okiratának módosítása
Mint ismeretes, folyamatban van az óvoda vasút utcai telephelyének bővítését célzó pályázat előkészítése. Ennek során szembesültünk azzal a helyzettel, hogy az alapító okirat szerint (papíron) e telephely egyik csoportja a Mátyás király utcai óvodához van csatolva. Ez sajnos elég nagy problémát jelent a pályázat előkészítésében, hiszen minden statisztikai adatunk úgy mutatja, mintha a központi óvodában csak három csoport működne. Jelen módosítás érdemben ennek rendezésére irányul.
Kérem a tisztelt Képviselő-testületet a szükséges döntések meghozatalára.
Sülysáp, 2012. február 25.

Horinka László s.k.


polgármester

…/2012. (II. 27.) ÖKT határozati javaslat

Sülysáp Nagyközség Önkormányzatának Képviselő-testülete alapítói jogkörében eljárva 
1./ a Sülysáp Nagyközség Polgármesteri Hivatalának 2009. december 16-án elfogadott Alapító okiratát módosító Módosító okiratot elfogadja;
2./ az 1./ pont szerinti Módosító okirattal egységes szerkezetbe foglalt Alapító okiratot jóváhagyja.
3./ Felkérik a jegyzőt, hogy az Alapító okiratnak a Magyar Államkincstár illetékes területi szervéhez történő benyújtásáról gondoskodjon.
Határidő: azonnal

Felelős: jegyző
…/2012. (II. 27.) ÖKT határozati javaslat

Sülysáp Nagyközség Önkormányzatának Képviselő-testülete alapítói jogkörében eljárva 

1./ a Csicsergő Napköziotthonos Óvoda 2010. május 31-én jóváhagyott egységes szerkezetbe foglalt Alapító okiratát módosító Módosító okiratot elfogadja;
2./ az 1./ pont szerinti Módosító okirattal egységes szerkezetbe foglalt Alapító okiratot jóváhagyja.
3./ Felkérik a jegyzőt, hogy az Alapító okiratnak a Magyar Államkincstár illetékes területi szervéhez történő benyújtásáról gondoskodjon.
Határidő: azonnal

Felelős: jegyző

